РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

01 Број: 06-2/130-20

26. октобар 2020. године

Б е о г р а д

ЗАПИСНИК

 ПРВЕ СЕДНИЦЕ ОДБОРА ЗА КОСОВО И МЕТОХИЈУ

Седница је одржана 26. oктобра 2020. године у сали 2. Дома Народне скупштине са почетком у 12.30 часова.

Сагласно члану 25. став 2, Пословника Народне скупштине Републике Србије седницом је председавао народни посланик Звонимир Стевић.

Седници су присуствовали следећи чланови Одбора: мр Милован Дрецун, Миодраг Линта, Ненад Митровић, Милан Савић, Милош Терзић, Тамара Пилиповић, Александар Мирковић, Рајко Капелан, Славиша Булатовић, Љубомир Марић, Србислав Филиповић, Ђорђе Косанић, Звонимир Стевић, Данијела Вељовић и Илија Животић и заменици чланова Одбора: Иван Рибаћ, Дејан Стошић, Ђорђе Тодоровић и Светозар Андрић.

Седници није присуствовала Милица Обрадовић, чан Одбора, нити њен заменик члана.

Седници је присуствовало 15 чланова и 4 заменика члана Одбора. Председавајући је констатовао да су испуњени услови за рад и одлучивање сагласно члану 80. став 1, Пословника Народне скупштине Републике Србије, а затим се прешло на рад према утврђеном

Д н е в н о м р е д у

1. Избор председника Одбора ;
2. Избор заменика председника Одбора;

По првој тачки дневног реда председавајући Звонимир Стевић је предложио мр Милована Дрецуна за председника Одбора и питао да ли има још предлога. Пошто није било других предлога, приступило се гласању и једногласно (16 за) је **изабран мр Милован Дрецун за председника Одбора за Косово и Метохију.**

Председавање седницом наставио је новоизабрани председник Одбора мр Милован Дрецун, који се на почетку захвалио члановима Одбора на подршци и изразио очекивање заједничког рада и добре сарадње у периоду који је пред нама. Он је нагласио да само јединствени можемо одговорити захтевима који се постављају пред Одбор за КиМ.

По другој тачки дневног реда председник Одбора је предложио народну посланицу Данијелу Вељовић за заменика председника Одбора. Пошто других предлога није било, приступило се гласању и **народна посланица Данијела Вељовић је једногласно (16 за) изабрана за заменика председника Одбора за Косово и Метохију.** Новоизабрана заменица председника се захвалила свим присутнима на подршци и изразила задовољоство што ће моћи дати свој допринос уз очекивање заједничког и конструктивног рада свих чланова Одбора. Председник Одбора је обавестио присутне да је у претходном сазиву НС образована Радна група и укратко их упознао са активностима и доприносом који је Радна група имала у прикупљању чињеница и доказа у расветљавању злочина почињених од стране злочиначке ОВК над припадницима српског народа и осталих неалбанских заједница на Косову и Метохији. У циљу настављања, односно довршавања започетих активности по питању расветљавања злочина почињених од стране ОВК, постоји потреба да се унутрашња јавност, као и јавност на међународном нивоу упозна са размерама злочина које је починила ОВК на простору Косова и Метохије. У том смислу, председник је подсетио присутне на процедуре Пословника Народне скупштине, у складу са којима би се образовала Радна група и у актуелном сазиву НС. Он се обратио члановима и заменицима чланова Одбора да уколико неко има жељу да се бави том тематиком да се јави, односно да га као председника Одбора обавести о заинтересованости за рад у наведеној радној групи.

 Председник Одбора се захвалио свима на сарадњи и закључио Прву седницу Одбора за Косово и Метохију.

Седница је завршена у 12,43 часова.

 СЕКРЕТАР ОДБОРА ПРЕДСЕДНИК

 Весна Матић Вукашиновић мр Милован Дрецун